Category: Filipense - Brooklyn-Gemeente
Agapé - Filippense 2:5-11
Die inkarnasie van Jesus gaan uiteindelik oor God se liefde (in Grieks is dit agapé). Ons teks leer ons hoe God, die Skepper, bereid was om Homself te verneder, sodat Hy sy skepping kon red. Die eerste deel van hierdie vernedering was wat ons noem die inkarnasie van God. In eenvoudige Afrikaans: God het mens geword. Hy het in ons leefwêreld geïnkarneer. Ons lees byvoorbeeld van Jesus se inkarnasie in Johannes 1:14: “Die Woord het mens geword en onder ons kom woon. Ons het sy heerlikheid gesien, die heerlikheid wat Hy as die enigste Seun van die Vader het, vol genade en waarheid.” Ons het selfs ’n dag waarop ons Jesus se inkarnasie vier, naamlik Kersfees.
God se agapé gaan oor die prys wat Jesus Christus bereid was om te betaal vir sondaarmense. Baie mense dink dat Jesus net ’n prys betaal het toe Hy aan die kruis gehang het, maar die prys wat Hy betaal het, begin al by sy geboorte. In Filippense 2:6-7 staan:
Hy wat in die gestalte van God was, het sy eie bestaan op Godgelyke wyse nie beskou as iets waaraan Hy Hom moes vasklem nie, maar Hy het Homself verneder deur die gestalte van ’n slaaf aan te neem en aan mense gelyk te word.
Die inkarnasie van Jesus het ’n prys gekos. Hy was steeds God, maar Hy moes Homself inperk om mens te word. Ons Here se selfvernedering stop ook nie hier nie, want Jesus verneder Homself verder deur die vervloekte dood vir die mens te sterf (kyk Deuteronomium 21:23).
Ons Here was bereid om verneder te word sodat ons met God versoen kon word. Sy Gees leef nou in ons en daarom behoort ons sy liefde vir verlore mense te deel en ook bereid te wees om op te offer sodat ander met God versoen kan word. Paulus skryf immers in vers 5: “Dieselfde gesindheid moet in julle wees wat daar ook in Christus Jesus was.” Net soos Jesus behoort ons ook inkarnasioneel te bedien. Ons moet in mense se leefwêreld inklim om hulle met die boodskap van hoop te bereik. Paulus het dit verstaan en daarom skryf hy in 1 Korintiërs 9:19-23:
Hoewel ek vry is en van niemand afhanklik nie, het ek my aan almal diensbaar gestel om soveel mense as moontlik vir Christus te wen. Vir die Jode het ek soos ’n Jood geword om Jode te wen. Hoewel ek self nie meer onder die wet is nie, het ek my vir die wat onder die wet staan, onder die wet gestel om hulle te wen. Hoewel ek nie sonder die wet van God is nie, maar onder die wet van Christus, het ek vir die wat sonder die wet is, geword soos een sonder die wet om hulle te wen. Vir die swakkes het ek swak geword om die swakkes te wen. Vir almal het ek alles geword om in elk geval sommige te red.